**Røsnæs Havkajakklub**

**Maj 2022**

**Vedtægter for 'Røsnæs Havkajakklub'**

**§ 1** Klubbens navn er 'Røsnæs Havkajakklub'.

Klubben udgør ikke en selvstændig forening, men er en underafdeling af RUB 'Røsnæs Udvikling & Beboerforening' med CVR. nr. 33090099, klubben er medlem af DGI, og har hjemsted på Røsnæs Havn, Nybyvej 48, 4400 Kalundborg.

**§ 2** Klubbens formål er at:

* varetage medlemmernes interesser ift. at dyrke havkajaksejlads
* uddanne nye roere (IPP2) og vedligeholde eksisterende medlemmers færdigheder på vandet.
* udbrede kendskabet til kajaksporten lokalt
* arbejde for at skabe et godt, socialt liv i klubben bl.a. ved at gennemføre aktiviteter, der øger medlemmernes kendskab til og glæde ved at ro i havkajak - f.eks. træning, fælles roture og sociale arrangementer
* repræsentere medlemmerne ift. RUB

**§ 3** Som medlem kan optages enhver, der har interesse for at ro havkajak med udgangspunkt i Røsnæs Havn. Passive medlemmer, der ønsker at støtte den lokale kajakklub, er også velkomne. Passive medlemmer betaler 1/3 kontingent.

Medlemmer betaler et årligt kontingent, der fastsættes af klubbens styregruppe i samarbejde med bestyrelsen for RUB.

**§ 4** Klubben har ingen selvstændig generalforsamling. Generalforsamlingen i RUB er klubbens øverste myndighed i alle anliggender. Der henvises i denne sammenhæng til vedtægterne for RUB.

**§ 5** Styregruppen forestår den daglige ledelse af klubben. Den består af 3-5 medlemmer. Hvis det ønskes, konstituerer den sig selv med formand, kasserer og en sekretær.

Styregruppen er beslutningsdygtig, når mindst 3 medlemmer er til stede. Der indkaldes til møder efter behov, eller når et medlem af styregruppen ønsker det.

Styregruppen kan udpege et styregruppemedlem til ad hoc at indgå aftaler på klubbens vegne.

**§ 6** Styregruppen vælges på et årsmøde, der afholdes hvert år inden udgangen af oktober.

Årsmødet skal varsles mindst 2 uger før mødets afholdelse i Facebookgruppen med oplysning om dagsorden. Forslag, der ønskes behandlet på årsmødet, skal være styregruppen i hænde senest 5 dage før mødets afholdelse.

På mødet aflægges beretning om kajakklubbens aktiviteter i det forløbne år. Stemmeret har alle medlemmer, der på dagen har været medlem i mindst 3 måneder, og som ikke er i restance med kontingentbetalingen. Såfremt ét medlem anmoder om det, skal afstemning om personvalg foregå skriftligt. Medlemsmødet er beslutningsdygtigt uden hensyn til det fremmødte antal medlemmer.

**§ 7** Styregruppen har pligt til at udfærdige og ajourføre et gældende roreglement for klubben, for at sikre de nødvendige sikkerhedsmæssige forhold.

**§ 8** Klubben ejer (via RUB) en række havkajakker, som kan benyttes af klubbens medlemmer - uden beregning, såfremt de ikke er i restance med kontingentbetalingen. Ved benyttelse af klubbens havkajakker skal klubbens roreglement til enhver tid følges.

**§ 9** Klubbens regnskabsår er kalenderåret. Regnskabet varetages af RUB's kasserer og fremlægges i revideret stand på den ordinære generalforsamling i RUB.

**§ 10** Ved klubbens eventuelle nedlæggelse skal bestyrelsen i RUB beslutte, hvad der skal ske mht. klubbens aktiver.